
REFERAT

privind protecţia atmosferei şi sănătatea locuitorilor în Municipiul Timişoara
Având în vedere problematica de mediu dintr-un areal urban  de dimensiunile Municipiului Timişoara, precum şi implicaţiile care decurg din declanşarea procedurii de infrigement privind poluarea atmosferică se impune adoptarea unei hotărâri de consiliu local care să reglementeze la nivel local modul în care îşi desfăşoară activitatea unii agenţi economici ce pot produce disconfort locuitorilor municipiului.
În conformitate cu prevederile OUG 195/2005 privind protecţia mediului, capitolul XII, Protecţia aşezărilor umane, art. 70 prevede obligaţiile autorităţilor administraţiei publice locale, precum şi,  după caz, a persoanelor fizice şi juridice pentru îmbunătăţirea microclimatului localităţilor şi asigurarea unui mediu de viaţă sănătos. 
Agenţii economici de pe raza municipiului Timişoara a căror activitate este potenţial poluatoare  (prin emisii de noxe în atmosferă, praf, zgomot) respectiv este generatoare de disconfort olfactiv prin eliminarea de mirosuri neplăcute în aerul atmosferic sunt obligaţi să ia măsuri eficiente în vederea protecţiei atmosferei şi a sănătăţii locuitorilor din Municipiul Timişoara. 
Faţă de cele menţionate mai sus propunem  emiterea unui proiect de Hotărâre de Consiliu Local prin care să se aprobe măsurile obligatorii care trebuie luate de toate persoanele fizice şi juridice pentru îmbunătăţirea calităţii factorilor de mediu în Municipiul Timişoara, după cum urmează:
· Să îmbunătăţească performanţele tehnologice în scopul reducerii emisiilor de poluanţi în atmosferă (indiferent de tipul şi natura poluantului);

· Dotarea şi utilarea echipamentelor/instalaţiilor în funcţiune cu sisteme de reducere a emisiilor în atmosferă; 

· Investiţii în echipamente noi de diminuare a disconfortului olfactiv; 

· Încadrarea în valorile limită impuse de legislaţia în vigoare privind nivelul de zgomot (zi- 55 dB; noaptea între orele 23.00-07.00  – 45 dB);
· Să utilizeze tehnologii noi  (Best Available Techniques - BAT) în procesul de producţie, dacă este cazul;
· Reducerea în termen de 6 luni a disconfortului (indiferent de tipul şi natura poluantului)  produs la nivelul a cel mult 50% din prevederile legale în vigoare;  
· În cazul imposibilităţii reducerii disconfortului indiferent de tipul şi natura poluantului, vor demara de urgenţă  demersurile de relocare a punctului de lucru  în afara municipiului Timişoara.

